Tau jaunam
Sužydėjo pievų gėlės
Lig vienai, –
Sužydėjo visos gėlės
Man jaunai.

Aš surinksiu lauko žiedus
Lig vienam, –
Aš surinksiu lauko žiedus
Tau manam.

Plaukia plaukia baltos burės
Per marias,
Mano dainą neša vėjai
Per girias.

Už tų marių kyla bokštai
Ateities. –
Šviesūs šviesūs tavo rūmai –
Be nakties.

Skamba vasaros auksinės
Tau jaunam,
Skamba skamba mano dainos
Tau vienam!

1926.VI.11

Nėris Salomėja
Eilėraščiai